અંતરા ગઈ પછી ગુલાલે એની કંપનીનું મેઈલ આઈ.ડી ઓપન કર્યું. બે-ત્રણ મહત્વના મેઈલ હતા. એ ચેક કર્યા. એમાંથી બેનો લેખિત જવાબ આપવાનો હતો એ પણ આપી દીધો. અડધા કલાકમાં કામ પતી ગયું. હજુ મિટિંગ શરૂ થવાને અડધા કલાકની વાર હતી. એણે સ્માર્ટ ફોન પર એનું ફેઈસબૂક એકાઉન્ટ ઓપન કર્યું. બસ હજુ તો શરૂ જ કર્યું હતું ત્યાં જ એના ચેટિંગ બોકસમાં મેસેજ આવ્યો,‘હાય, હાઉ આર યુ?’ ગુલાલે ચેટિંગ કરનારનું નામ જોયું. જેમ્સ જ હતો. એને ગુસ્સો ચડ્યો. ભારે ચીપકું આદમી છે આ તો. છેલ્લા બે મહિનાથી પાછળ પડ્યો છે. શરૂમાં ચેટિંગ દરમિયાન એકવાર ગુલાલે એની સાથે વાત કરેલી, પણ પછી તો એ એની પાછળ જ પડી ગયેલો. જાણે એ ચોવીસેય કલાક નેટ પર જ રહેતો હોય એમ ગુલાલ જ્યારે જ્યારે ઓનલાઈન હોય ત્યારે ચેટિંગ વિંડોમાં જેમ્સનો મેસેજ ટપકી જ પડે. એ કંટાળી ગઈ હતી. શરૂમાં થોડો ટાઈમ ઔપચારિકતા ખાતર એ જવાબ પણ આપતી, પણ પછી તો એણે એ પણ બંધ કરી દીધું. એ રીતસરનો એને ઈગ્નોર જ કરતી. હવે એ એના એક પણ મેસેજનો જવાબ નથી આપતી, છતાં એ એને મેસેજ મોકલ્યા જ કરે છે.